Нефть һәм сөт

	Соңгы көннәрдә нефтькә бәяләр төшә башлады. Июнь ахырында гына 116 долларга күтәрелгән бәяләр бүген иң кыйммәт бәяләнүче Brent маркалы нефтькә 102 долларга һәм аннан түбәнрәккә төште. Urals маркалы Россия неф­те исә 18 август көнне 98 долларга сатылып, шундук барлык анали­тикларның игътибарын үзенә җәлеп итте. 	  Хәтта рус милләтче патриотлары сайты да: ”Нефтькә бәя төшү – Россиягә каршы ясалма рәвештә барлыкка ките­релгән чираттагы санкция”,– дип чаң сугарга тотынды. ”Санк­цияләр безне кө­чәйтә” дигән пози­циядән торып караганда, не­фть­кә  бәяләрнең берни­кадәр тө­шүе ул – хәерле фал һәм чын ватанпәрвәрләргә аннан куркырга кирәкми. Дөрес, түбә­нәю тагын да дәвам итсә һәм озак сроклы булса, сумның бәясе төшү, импорт товарларга бәяләр үсү белән бары­бызның да кесәсенә сугачак. ...Ләкин көчле патриотик дулкында нәкъ менә без үзебез, россиялеләр, Көнба­тыш белән кайбер икътисадый элем­тә­ләрне өзү, импорт­ны үз товарларыбыз белән алыштыру турындагы хыялларга бирелеп, тантана кичер­мәдек­мени? Көн­­ба­тыш­ның Россиягә каршы керткән санкцияләре Америка һәм Европаның үзенә дә сугачак дип тә шатландык һәм бу нигезле шатлык иде: бер без генә түгел, оппонентлар да, чынлап та, акча янчыкларын капшый. Бөтен дөньяда барган кризис фонында кемгә каршыдыр санк­цияләр кер­тү – ул үз-үзеңне чикләү ди­гән сүз, монысы да хак. Россия җитәкчеләре океан артыннан санкцияләр яң­гыры ява башлагач, аларны ”контрпродуктив” дип атаганда, аз гына да ялгышмадылар. Моның шулай икәнен Россия Хөкүмәте Көнбатыш­тан азык-төлекң кертүне тыйгач тагын бер тапкыр аң­лады: ике атна да үтмәде, халык бәяләр күтәрелә дип зар­лана башлады, һәм мәс­кәүле түрәләр бу юлы халык тавышын тиз ишет­теләр һәм санкция исемле­гендәге кайбер азык-төлек товарларына чикне ачтылар. Мондый сыгылмалылык хө­кү­мәтнең зирәк акылын күр­сә­тә һәм киләчәктә акрынлап башка ризык өчен дә чикләр ачылыр, моның өчен кулай формулировка табылыр дип өмет­ләнергә кирәк. 
	Рәшит ФӘТХРАХМАНОВ	
Ватаным Татарстан

	№ 125 | 27.08.2014	


